秋雨
作者：薛能
朝代：唐

paragraphs: 宿雨覺纔初，亭林忽復徐。
簇聲諸樹密，懸滴四簷疎。
省漏疑方丈，愁炊問斗儲。
步難多入屐，窗淺欲飄書。
動蠖蒼苔靜，藏蠶落葉虛。
吹交來翕習，雷慢歇躊躇。
滯已妨行路，晴應好荷鋤。
醉樓思蜀客，鯹市想淮魚。
徑草因緣合，欄花自此除。
有形皆霢霂，無地不汙瀦。
境晦宜甘寢，風清□退居。
我魂驚曉簟，鄰話喜秋蔬。
既用功成歲，旋應慘變舒。
倉箱足可恃，歸去傲吾廬。